paragraph_text: CSS Virginia bila je prvi parni oklopni ratni brod ratne mornarice Konfederacije Američkih Država, izgrađen tijekom prve godine Američkog građanskog rata. Brod je sagrađen kao oklopnjača smanjenjem izvornog nadgrađa s trupa potopljene unionističke fregate USS Merrimack. Virginia je bila jedna od sudionika bitke kod Hampton Roadsa, sukobivši se s unionističkim USS Monitorom u ožujku 1862. Bitka je uglavnom značajna u pomorskoj povijesti kao prva pomorska bitka između oklopnjača.